## Odluka o načinu stjecanja potraživanja stranih osoba u domicilnoj valuti Republike Hrvatske

### NN 55/1991 (25.10.1991.), Odluka o načinu stjecanja potraživanja stranih osoba u domicilnoj valuti Republike Hrvatske

# VLADA REPUBLIKE HRVATSKE

Na temelju članka 55. Zakona o deviznom poslovanju ("Službeni list
SFRJ", br. 66/85, 71/86, 3/88, 59/88 i 82/90) i članka 1. i 7. Zakona
o preuzimanju saveznih zakona iz oblasti financija koji se u Republici
Hrvatskoj primjenjuju kao republički zakoni ("Narodne novine",
br. 53/91), Vlada Republike Hrvatske, na sjednici održanoj 19. listopada
1991. godine. donijela je

## ODLUKU

### o načinu stjecanja potraživanja stranih osoba u domicilnoj valuti Republike Hrvatske

I.

Strane osobe iz zemalja s kojima je Republika Hrvatska sklopila sporazum
o plaćanju u domicilnoj-netransferabilnoj valuti mogu kod banaka ovlaštenih
za poslove s inozemstvom sa sjedištem u Republici Hrvatskoj stjecati potraživanja
u domicilnoj valuti Republike Hrvatske.

II.

Strane osobe mogu stjecati potraživanja u domicilnoj valuti Republike
Hrvatske:

- prodajom domaćoj osobi robe i usluge što ih domaća osoba ima pravo
uvoziti prema odredbama zakona;

- po osnovi udjela u dobiti, po osnovi povrata uloženih sredstava u
društveno poduzeće i po osnovi udjela u neto imovini i repatrijaciji tog
dijela, ako je strani ulagač sredstva uložio u mješovito poduzeće, nakon
prestanka rada tog poduzeća;

- prodajom potraživanja po osnovi uloga u konvertibilnim devizama u
mješovitom poduzeću te po osnovi prodaje privatnog poduzeća u visini vlastitog
ulaganja u konvertibilnim devizama;

- po osnovi isplaćenih osobnih primanja stranoj osobi zaposleaoj u poduzeću,
organizaciji za osiguranje, banci i drugoj financijskoj organizaciji u
zemlji;

- prijenosom s računa druge strane osobe ako je domicilna valuta stečena
po jednoj od osnova iz ove odluke.

Na nerezidentske račune iz točke 1. ove odluke ne mogu se vršiti uplate
u efektivnim novčanicama. Iznimno, dok se ne regulira status dijelova pravnih
osoba iz zemalja s kojima je sklopljen platni sporazum o plaćanju u domicilnim
- netransferabilnim valutama, a najkasnije do 31. XII. 1991. godine, na
nerezidentske račune iz točke I. ove odluke mogu se vršiti uplate i u efektivnim
novčanicama, ako se radi o uredno registriranoj maloprodaji robe i usluga
koje obavljaju dijelovi tih pravnih osoba u Republici Hrvatskoj, što se
dokazuje odgovarajućom dokumentacijom.

III.

Potraživanja u domicilnoj valuti Republike Hrvatske stečena prema točki
I. i II. ove. odluke strane osobe mogu koristiti za plaćanje robe i usluga
koje će izvesti iz Republike Hrvatske, za prijenos na nerezidentski račun
druge osobe, za kapitalna ulaganja u skladu s propisima kojima se reguliraju
strana ulaganja u Republici Hrvatskoj i drugo.

IV.

Na potraživanja iz točke I. ove odluke banka ovlaštena za poslove s
inozemstvom može plaćati kamate.

V.

Banka ovlaštena za poslove s inozemstvom može s nerezidentskih računa
u domicilnoj valuti Republike Hrvatske isplaćivati stranim osobama. za
potrebe tekućih plaćanja. i u efektivnim novčanicama i to najviše do 100.000,00
mjesečno. Iznimno od stavka 1. ove točke Narodna banka Hrvatske može odobriti
i veće isplate efektivnih novčanica ali samo za isplatu osobnih primanja
službenika.

VI.

Ova odluka stupa na snagu danom objave u "Narodnim novinama".

Klasa: 450-08/91-01/06

Urbroj : 5030116-91-2

Zagreb, 19. listopada 1991.

Potpredsjednik

**dr. Milan Ramljak, v. r.**

Odluka, NN 55/1991-1520